《过古夹寨城》
宋代·孙冲

宋氏英声振，并门意气扬。
两雄争裂土，百战竞图王。
揣敌惟虞晋，躭颐已噬唐。
大河分背面，上党扼咽吭。
地利知为胜，人心彼未遑。
重围夸壁立，夹寨逞虹张。
埇道便轮馈，游兵劲绝粮。
蒙冲窥女堞，钩戟伺耐墙。
踞峙培山峻，环围列堑长。
力攻须陷没，坚拒倚金汤。
墨带推才妙，班斤衒技良。
万夫横剑刃，一噉堕夷伤。
野草涂肝脑，贪心怒虎狼。
嘶鸣宵遁马，感慨守陴郎。
戈甲從谁息，功名漫自狂。
逡巡称五代，合沓斗干场。
此后连吞并，于时旋覆亡。
昔年劳战阵，今日旧城隍。
耕涩枯骸白，风腥鬼火光。
营基系井室，濠坎密榆桑。
忍杀天还厌，阴谋嗣昔昌。
驱除期出震，草昧在开皇。
真主临绵宇，华胥正乐康。
廓然文轨至，海外截封疆。

作者简介：赵州平棘人，字升伯。第进士。授将作监丞，累迁太常博士。河决棣州，受寇准命按视，还言：徙州动民，不如塞河为便。遂知棣州。从秋至春，凡四决，皆塞之。除殿中侍御史。移知襄州。又以侍御史为京西转运，塞滑州决河，权知滑州。累擢刑部郎中，历湖北、河东转运使，知河中府、潞州、同州，所至以强干称。官至给事中。